Konstruksie, mynbou bly Cyril wil ‘mafia’ vasvat | Netwerk24
Deur Elvira Wood 14 Februarie 2020 11:22
Pres. Cyril Ramaphosa se aankondiging dat hy “misdadige groepe wat geld van konstruksie- en ander ondernemings afpers” wil vasvat, is wyd verwelkom.
Konstruksiemaatskappye sukkel al ’n geruime tyd met sogenaamde “mafias” wat op persele opdaag en aandring op betaling.Foto: Argief
“Gespesialiseerde eenhede – wat die Suid-Afrikaanse Polisiediens en die nasionale vervolgingsgesag bymekaarbring – het die mandaat om hierdie misdaad van ekonomiese ontwrigting te bekamp,” het hy gesê.
Hy het egter nie meer inligting gegee oor wat die omvang van die projek gaan wees nie.
Kaizer Nyatsumba, uitvoerende hoof van die Federasie van Staal- en Ingenieursbedrywe van Suider-Afrika (Seifsa), sê in ’n verklaring hulle is veral bly om te hoor die sogenaamde konstruksie-mafia gaan vasgevat word.
Geweld op boupersele – veral waar paaie gebou word – is lank reeds ’n groot probleem in die land.
Die Suid-Afrikaanse Federasie van Siviele Ingenieurskontrakteurs (Safcec) het reeds in Maart verlede jaar ’n brief aan Ramaphosa gestuur waarin hy kla dat R25,5 miljard se bouprojekte teen daardie tyd reeds onder dié “mafias” deurgeloop het.
Dit was juis konstruksie-mafias se optrede by die Mtentu-brugprojek van R1,65 miljard in die Oos-Kaap wat daartoe gelei het dat die konstruksiemaatskappye Aveng en Strabag International op 4 Februarie 2019 force majeure verklaar het weens geweld en dreigemente van geweld deur lede van die plaaslike gemeenskap.
Hul onttrekking aan die kontrak het tot ’n hofsaak met die Suid-Afrikaanse Nasionale Padagentskap (Sanral) uitgeloop.
Die Mineraleraad van Suid-Afrika sê in ’n verklaring na die staatsrede dat hy ook dié aankondiging van die president verwelkom.
Hy sê hy hoop en vertrou dat dit die mynbousektor insluit. Hier is ’n groot probleem met sindikate wat onwettige myners steun om nie net met hul bedrywighede in verlate myne voort te gaan nie, maar om selfs aktiewe myne te infiltreer.
Sibanye-Stillwater, wat goud- en platinummyne bedryf, het in 2018 1 400 onwettige myners in sy goudmyne in hegtenis geneem.
Nash Lutchman, Sibanye-Stillwater se hoof van beskermingsdienste, het voorheen gesê sindikate sal miljoene rande betaal om toegang vir onwettige mynwerkers tot operasionele myne in Suid-Afrika te kry.
Hy sê sover vasgestel kon word, was die omkoopprys in 2017 reeds minstens R20 000 om ’n onwettige mynwerker toegang tot een van hul myne te gee. ’n Verdere R20 000 is dan weer betaal om die werker later weer ongesiens na die oppervlak te bring.
Meer oor: Mineraleraad Van Suid-Afrika | Seifsa | Mynbou | Boubedryf | Staatsrede2020 | Konstruksie | Konstruksiemafia